Magister Philippus, curie Senonensis officialis, omnibus presentes litteras inspecturis in Domino salutem. Noverint universi quod cum presbyter de Chaumeto suspectus haberetur de destructione cujusdam granchie in qua decima ejusdem ville communiter trahebatur, precepimus ei quod juraret quod nec per se, nec de assensu suo, fuerat illa granchia destructa, et quod per sex dies dominicos in parrochia sua omnes illos excommunicaret in generali vel etiam nominatim, si ei constaret de aliquo quorum consilio vel auxilio res granchie fuerant dilapidate, donec ad emendationem venirent. Preterea, adjecimus quod licitum est canonicis altaris Beate-Marie Egiptiace de majori ecclesia Senonensis decimam trahere quando tractum habebunt in parrochia de Chaumeto, ubicunque commode viderint expedire; et hoc dictus presbyter in parrochia sua per quinque dies dominicos publice denunciabit, et quod de cetero alicui qui decimam a dictis canonicis admodiaverit nullum damnum inferet vel gravamen. Actum, anno Gracie Mº CCº sexto-decimo, mense augusto.